**Să-mi curețe vertebrele de umbră aștept o sete cronofagă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*barometru de furtună\*

nu plouă iubite doar orizont în implozii tastează în voluptăți târzii

visele alungate

accept pentru că doar acceptarea

mai face umbră când trece ținându-mă de braț dincolo de sinapse

în roca realului decartează spaima de sine

schimbă pietrele din mână nu-mi poți aduce sideful înapoi din perla carnivoră ce mă-nghite

clownii care-au fugit cu piroanele refuzate de ziua jumătate adormită

și-au găsit refugiu în mine

carnea cianozată nu mai putea înghite încă o înălțare

am informații clare nici anterioarei nu-i găsisei piață de desfacere

despart cerurile iubite înainte de-a li se scurge tot albastrul

în noaptea galactică traversez câteva constelații

nu am timp îți iau coasta în spate ca pe o cruce golgotele le comprim

în doctoria amară a înțelepciunii

(cândva trupul tău de humă va fi pregătit să înghită infinitul)

adun și scad viețile în care am umblat somnambulică

pe buza apocalipsei

înmulţesc pătratul merelor amnezice extrag rădăcina pătrată a șarpelui

(un boua constrictor din care țipă o galaxie)

și-mi rezultă o secetă plus încă una

rămasă rest de la explozia unei stele albastre

o secetă roșie ca un sânge ce fierbe în arterele veșniciei

dau la o parte dunele din pleoapă iubite

din oglinzi clepsidrele întind brațe de îndrăgostit posesiv

declanșez potopul supernovelor

vin să-ți fiu arcă